  Анжелика Тихонова корреспондент Михаил Калашниковлэн вордӥськем дырысеныз 100 ар тырмонэн пусъён улсын 10-11 шуркынмонэ Ижкаре пыӵал тӥрлык кылдытӥсьлэсь нимзэ нуллӥсь школаосысь пиналъёс вуылӥзы. Удмуртилэн шоркараз Воткаысь, Алтай шаерысь Курья но Томск улосвылысь Парбиг черкогуртъёсысь дышетскисьёсты пумитазы. Со сярысь Ижкар администрацилэн пресс-службаез ивортэ. Россиын 7 школаос Михаил Калашниковлэсь нимзэ нулло, соос пӧлын Ижкарысь 20 номеро школа  Куноос пыӵал тӥрлык кылдытӥсьлэн Вормон скверысь бюстэз доры сяськаос понӥзы, Михаил Калашников нимо музейлэн но Ижысь техникая кун университетлэн адӟытонъёсынызы тодматскизы. Ижкарысь 20 номеро школаын пиналъёслы Удмуртилэн сям-йылолъёсыз сярысь веразы, кадетъёс эскерон ужъёссэс утизы но тодон-валанэнызы люкиськизы. Со сяна, «Академия Калашникова» технопарке вуылӥзы.  Ужрадэз йылпумъяса, делегациос Ижкарысь техникая кун университетэн но «Школа юных лётчиков» центрен дышетон, Атыкай музъемез гажан мылкыд пыӵатон, дышетонъя туризм ӧръёсын валче ужан сярысь огкылъёс кинюртӥзы.  Тодэ вайытом, Михаил Калашниковлэн вордскем нуналаз, 10-тӥ шуркынмонэ, Ижкарын пӧртэм ужрадъёс ортчизы, со пӧлын пыӵал тӥрлык кылдытӥсьлэн бюстэз доры сяськаос понӥзы, музейын выль адӟытонъёс усьтӥзы.  Тегъёс: ИжГТУ Ижкар Удмуртия Россия МихаилКалашников Калашниковнимомузей МТКалашниковлы100ар  